Imtella' Lulju 26, 2021 Fi Lvant ta' Londra, żewġ sptarijiet talbu lill-pazjenti ma jersqux lejn id-dipartiment tal-emerġenza li fl-aħħar sigħat spiċċaw mgħarrqa minħabba maltempata u għargħar qawwi. L-isptar Whipps Cross jinsab ukoll mingħajr provvista tad-dawl u qed jevakwa l-100 pazjent li għandu fih waqt li l-isptar Newham qed jitlob lin-nies jużaw sptarijiet oħra għall-emerġenza. Il-maltempata kkawżat ħsara qawwija wkoll fi djar, toroq u stazzjonijiet tal-ferrovija. Id-dipartiment tat-tifi tan-nar f'Londra qal li rċieva iżjed minn 1,000 telefonata b'talba għall-għajnuna minħabba l-għargħar. Ġew salvati nies li nqabdu fil-karozzi u taħt soqfa li ntradmu. Ħafna mit-toroq tal-kapitali Ingliża jinsabu magħluqin għat-traffiku waqt li bħalissa hemm fis-seħħ twissija ta' maltempata.